user
Qaab Qoraalka Tolmoon
Qeybta: 2aad


assistant
Qaab Qoraalka Tolmoon
------------------------------------
Q:2aaad
XARAF WEYN
Caawa waxa aynnu casharkeena kasii anba qaadi doonaa halkii ay shalay duhur inoo joogaye. Waxa aynu weli ku jirnaa meelaha xarafka/xarfaha la weyneeyo qoraalka dhexdiisa.

9: Ku bilow xaraf weyn magacyada maalmaha dabaal-degga.

Tusaale ahaan:
Maalinta Xorriyadda
Ciida Carafo
Maalinta Afka Hooyo
Dhammaan weedhaha, Carafo, Afka Hooyo, Xorriyadda, waxa ay ku bilaabanayaan waa xaraf weyn.

10: Ku bilow xaraf weyn marka aad qorayso magacyada xilliyo taariikhi ah.
Tusaale ahaan:
-Waxa aan dhashay dayrtii Biyo-badan.
-Silsiladii Guba waxa curiyay Cali-Dhuux.
-Abaartii Daba-dheer horteed ayay hooyadaa dhalatay.
Dhammaan weedhaha, Biyo-badan, Guba, Daba-dheer, waxa ay ku bilaabmayaan xaraf weyn, maadaama ay yihiin taariikh hore oo la soo dhaafay.

11: Ku bilow xaraf weyn magacyada kooxaha
Tusaale ahaan:
-Kooxda Manchester City ay'aan taageeraa.
-Kooxda Gobolka Awdal ayaa ku guulaysatay koobkii gobollada Somaliland
-Kooxda Horseed ay'aan ka taageeraa Horyaalka Soomaaliya.
Dhammaan weedhaha Manchester City, Gobolka Awdal, Horseed, waxa ay ku bilaabanayaan waa xaraf weyn.

12: Ku bilow xaraf weyn marka aad qorayso magacyada maalmaha iyo bilahaba.
Tusaale ahaan:
-Waxa aan dhashay Khamiis, 11, Juun, 1999.
-Dagaalkii dhex maray reer Qansax iyo reer Qudhac, waxa uu dhacay Axad, 8, May, 2000.

FG: Digniin 
Iska ilaali in aad u qorto qaababkan oo kale taariikhda iyo maalinta.
❌Waxa aan dhashay 1999, Juun, 11.
❌Waxa aan dhashay bishii Juun, 9, 1999, Khamiis.

13: Ku bilow xaraf weyn magacyada alaabaha la soo saaro.
Tusaale ahaan:
-Biyaha Dasani waxa soo saarta shirkadda SBI.
-Kalluunka Laasqorey waxa lagu sameeyaa magaalada Laasqorey.
-Saabuunta Ilays waxa laga keenaa Burco.
Dhammaan weedhaha Dasani, Laasqorey, Ilays, waxa ay ku bilaabanayaan xaraf weyn.

14: Ku bilow xaraf weyn marka aad qorayso magacyada diimaha iyo qoomiyadaha:
-Innagu waxa aan nahay bulsho haysata Diinta Islaamka.
-Dadka haysta Diinta Hinduuga, badankoodu waxa ay ku nool yohiin Hindiya.
-Nabigeena SCW ayay beeniyeen Kiristaanku.
-Qoomiyada Oromadu waa tan ugu badan qoomiyadaha dega Itoobiya.
-Dadka Maasayda waxa ay degaan Kiiniya iyo Tansaaniya.

15: Xaraf weyn ku bilow marka aad qorayso magacyada luuqadaha.
Tusaale ahaan:
-Waxa aan wax ku qoraa Luuqada Soomaaliga.
-Waxa aan xogta ka soo turjumaa Luuqada Ingiriiska.
-Waxa uu Qur'aanku ku qoran yahay Luuqada Carabiga.
Dhammaan weedhaha, Luuqada Soomaaliga, Luuqada Ingiriisida, Luuqada Carabigu, waxa ay ku bilaabmayaan waa xaraf weyn.

Halkaa aynnu kaga baxno, qaybtii magacyada gaarka ahaa. Haddaba akhristoow iska jir ama iska ilaali in aad xaraf weyn ku bilowdo magacyada guud ee la wadaago.
Tusaale ahaan:
❌Waxa maanta noo yimi Dad.
❌Waxa aan hadda cabay Sharaab.
❌Waxa ugu caqli badan Riyaha, rida u dheer.
Dhammaan magacyadan Dad, Sharaab, Riyaha, waa magacyo guud; sidaa darteed, haddii aad ku xarafka u horreeya weyneeyso waxa aad gali gef dhinaca qoraalka ah.

16: Marka aad qorayso qof magaciis, haddii ay darajadiisu ka horreyso ku bilow xaraf weyn darajadiisaas.
Tusaale ahaan:
-Waxa maanta xafiiska nagu soo booqday Madaxweyne Farmaajo.
-Taliyaha ciidanka booliiska Somaliland waa Jeneraal Daba-galle.
-Waxa Hargaysa Muxaadiro ku qabanaya Sh Mustafe Xaaji.
-Waxa aan taageeraa Qoraa Cabdalle Mansuur.

FG: Digniin
Iska ilaali in aad weyneeyso xarafka u horreeya darajada qofka haddii ay ka danbayso magaciisa.
Tusaale ahaan:
❌Muuse Biixi waa Madaxweynaha Somaliland.
✔Muuse Biixi waa madaxweynaha Somaliland.
 ❌Xabeeb waa Dhakhtar ku takhasusay xannuunada dhimirka.
✔Xannuunada dhimirka ayuu ku takhasusay Dr. Xabeeb.

U fiirso markii Muuse ka hormaray darajadiisii, darajadiisa madaxweynenimo waxa lagu bilaabayaa xaraf yar. Haddiise ay darajadiisa madaxweynanimo ka hor marto magiciisa, darajadiisa waxa lagu bilaabayaa xaraf weyn.

Qaybtani waa qaybtii labaad, waana qaybta magacyada lawada weyneeynayo.

17: Ku qor xarfo waaweyn magacyada/weedhaha lasoo gaabiyo.
Tusaale ahaan:
-Dhallinyaradii SYL waxa ay u dagaalameen xorriyad helida Soomaaliya.
-Nabigu SCW waxa uu yidhi, "Iska aamus ama khayr ku hadal."
-Cawke AHUN waxa uu ahaa rug-caddaa saxaafadeed.
-Guddoomiyaha xisbiga UCID waa Faysal Cali Waraabe.
-Hay'adda Caafimaadka adduunka waxa loo soo gaabiyaa WHO.
Dhammaan weedhaha SYL, SCW, AHUN, UCID, waxa lagu qorayaa dhammaan xarfaha xarfo waaweyn.

FG: Digniin 
Iska ilaali in aad ku bilowdo qoraalkaaga magacyada lasoo gaabiyay, waa in aad ka hor marisaa oo sheegtaa marka hore waxa loo soo gaabiyay.
Tusaale ahaan:
❌SYL waxa ay ahaayeen dhallinyaro halgamayaal ah.
✔Ururkii SYL waxa ay ahaaheen dhallinyaro halgamayaal ah.

U yeedh(Mention dhe) saaxiibada aad jeceshahahy in ay kula qaataan oo ka faa'iidaystaan casaharadan.
Waa inoo habeen danbe iyo qaybta xigta insha Allah.